Inkolonkolo Kanye Lokungazwisisi iAlbinism Kudalela Abalalesi Simo Inhlupho
Ukunanzwa kweInternational Albinism Awareness Day lonyaka kuza ngesikhathi ukubulawa kwabantu abalalesismo sokumemetheke kwafika eMalawi osokubulewe amatshumi abantu izitho zabo zisetshenziswa zinyanga ezigangileyo.
BULAWAYO — Ukunanzwa kwelanga lokukhuthaza ukuzwisisa isimo sohlupho lwejwabu elingela mbala opheleleyo, i-Albinism, ele International Albinism Awareness Day kuza ngesikhathi inkolonkolo kanye lokungazwisisi isimo lesi sokutshiye inengi ezwekazi leAfrica, lisengozini yokulahlekelwa yimpilo ngenxa yemikhuhlane lokubulawelwa izitho zomzimba. Isinqumo sokubeka ilanga lokunanza lesi simo sathathwa yinhlanganiso yomanyano wamazwe womhlnaba, ngoLwezi ka2014 ngemva kokunanzelela ukuthi ukungazwisisi kunengi labantu kanye labezempilakahle kufaka impilo zabantu abalaso engozini. Ukunanza lelilanga lonyaka kuza ngesikhathi ukubulawa kwabantu abalalesismo sokumemetheke ngaphandle kweTanzania okwakuvame khona, kweza eMalawi lapho osokubulewe amatshumi abantu izitho zabo zisetshenziswa zinyanga ezigangileyo. UNkosikazi Nomagugu Nkomo, oyisakhamuzi, uthi ukubulawa kwabantu abalalesisimo kubangelwa yikuswelakala kolwazi olwaneleyo emphakathini okwenza abantu bakholwe inkolonkolo ezenza babulawelwe imizimba yabo. Wengeze esithi kuyethusa ukuthi izigilamkhuba lezi sezifike komakhelwane kweleMalawi okwenza kubemqoka ukuthi uhulumende weZimbabwe, afundise uzulu, luqedwe ubandlululo ukuvimba ukuthi lolu hlupho lungezi elizweni. Lanxa imikhuba le ingakangeni kuleli, kunengi okuphazamisa labo abaphila lalesisimo kuleli. Ukubhidlika kwenotho yelizwe sokutshiye inengi lingenelisi ukuthenga imithi edingakalayo kanye lokuzinakekela ngemfanelo okuletha imikhuhlane efana lemvukuzane yesikhumba lobuphofu. UNkosikazi Netsai Moyo, ongumongikazi, uthi kuqakathekile ukuthi uzulu azwisise ukuthi lesisimo sibangelwa yikungahlangani kuhle kokuthile emzimbeni -amagenes, avela ebazalini, akulani lokuthi owesifazana ufebile kumbe ngumthakathi okuyikho okubangela ubandlululo. UNkosikazi Moyo uthi lesisimo siletha indingeko ezithile okwenza kubemqoka ukuthi kusebenze amasunscreens, amafutha avikela kunsaba zelanga, ingowane kumbe ukutshona umuntu egqoke izembatho ezivala isikhumba sonke emzimbeni nxa kusenza. Kuvamile ukuthi abantu abakulesisimo babe lemvukuzane yesikhumba njalo bengaboni kuhle emehlweni okuyizinto athi kumele batshone beziqaphele basukumele phezulu ukuya ezibhedlela nxa kukhanya angathi kukhona okungahambi kuhle. UNkosazana Marita Dungeni, okhangela amalungelo oluntu, uthi lanxa izihlobo zingela nkethabetshabi nxa ilunga likulesisimo akunjalo lapho kuhlanganwa labantu nje. Ugcizelele njalo ukuqakatheka kokuthi abantwana abazalwa belalesisimo bakhuthazwe ukufunda ngobanxa bethe baphumelela kubalula ukuthi bazwisise ukuqakatheka kokuzivikela lokuya kubodokotela njalonje ethi abaswele amathuba baphila nzima ngoba behlezi bebhekane lendubo zokuxathuka kwesikhumba, izilonda kanye lokungaboni kuhle ngenxa yalesisimo. UMaDungeni uthi abaphila lalesisimo bathwala nzima ngenxa yokubandlululwa kumphakathi ikakhulu abesifazana ababhekana lobunzima ukwamukelwa kwabozala lapho bethe benda okwenza inengi licine njalo lisiba lomkhuhlane wokudangala idepression ngenxa yokutshona libalabalisa lizidla ingqondo. Abezempilakahle bathi umumo lo ngeminye yeminengi ebangelwa yikuswelakala kwe melanin eyiyo eyenza isikhumba somzimba, amehlo kanye lenwele kube lombala. Lanxa lumumo uzwisiswa ngabezempilakahle, inengi ikakhulu kuzwekazi leAfrica, lilenkolonkolo ngabantu abalalesisimo abanye kungabathi yibuthakathi abanye kungabakholwa ukuthi lababantu bayasebenziseka ekulungiseni imithi yokwelapha lokuthakatha eqine kakhulu, okuyimbangela yokuthi iUN ibeke ilanga lokuxoxisana ngalesisimo.